Ditsem Nuus - Voorgestelde Skolewet moontlik doodsklok vir Afrikaanse skole
Voorgestelde Skolewet moontlik doodsklok vir Afrikaanse skole
Die voorgestelde Wysigingswetsontwerp op die Skolewet wat o.m. voorsiening maak vir die omskakeling van openbare skole na staatskole met die praktiese effek van algehele beheer oor die leerplan, aanstellings van onderwysers, die taal van onderrig, toelatings en die afskaffing van verkose skoolbeheerrade, is een van die heel gevaarlikste verwikkelinge in SA sedert 1994. Dit bevat die potensiaal om Afrikaans feitlik heeltemal as onderrigtaal in skole uit te wis, alle seggenskap van ouers oor skole uit te wis en om Afrikaanssprekende kinders in 'n totaal vreemde kultuur te laat skoolgaan.
In reaksie op die wetsontwerp sê dr. Jaco Deacon, adjunk-hoof van Fedsas: “Die beweegrede vir die voorgestelde wet is politieke druk. Van die 23 719 openbare skole is daar slegs 20% wat werklik goed funksioneer. Skole sal onregeerbaar gemaak word deur hierdie besluit waar skoolgemeenskappe leiers gaan verwerp omdat hulle geen inspraak in die aanstellings gehad het nie.”
Die kommentaar van die VF Plus op die voorgestelde wet lui o.m.: “Die wysigingswetsontwerp op die Skolewet kan vernietigend wees vir basiese onderwys en skole in Suid-Afrika en die VF Plus sal dit op elke manier moontlik in die Parlement beveg. Dit is skokkend maar nie verbasend nie dat die ANC-regering weereens met ŉ simplistiese beleid kom waar alles in die samelewing beheer moet word, in hierdie geval skole en die jeug se toekoms.
“Hierdie beleid is in lyn met die ANC se algemene beleid van ŉ ontwikkelingstaat wat alle fasette van die lewe reguleer soos wat tans in China plaasvind. In China is daar egter ŉ baie hoë werketiek en daarom sien sy ekonomie die dividende daarvan. Die teendeel daarvan is waar van Suid-Afrika.
“Dit is ŉ onbetwiste feit dat die ANC haas alles vernietig waaroor hy beheer uitoefen. Voorbeelde is die onderskeie staatsondernemings wat oor die afgrond bestuur is en hospitale wat in duie stort. Net so sal groter mag oor skole ook onvermydelik tot rampspoed lei. Hierdie wysigings sal ook veroorsaak dat skoolbates deur die regering onteien kan word.
“Gegewe hoe hierdie waarskynlike strooptog van die ANC ons kinders se toekoms raak, sal almal in 2019 moet saamstaan om hom te onttroon by wyse van ŉ koalisieregering. Dit raak laat in die dag met die ANC aan stuur van die land se sake.”